ແຂວງຈຳປາສັກ ວາງແຜນ ຈະດຶງດູດ ເອົານັກທ່ອງທ່ຽວ ຕ່າງປະເທດ ໃຫ້ໄດ້ ເກີນກວ່າ 9 ແສນຄົນ
ທັງນີ້ ເພື່ອເຮັດໃຫ້ສາມາດ ບັນລຸເປົ້າໝາຍດັ່ງກ່າວ ໄດ້ຢ່າງແທ້ຈິງນັ້ນ ທາງການແຂວງຈຳປາສັກ ກໍໄດ້ເສີມສ້າງ ການຮ່ວມມື ແລະເຊື່ອມໂຍງ ການທ່ອງທ່ຽວ ກັບປະເທດໄທ ກຳປູເຈຍ ແລະຫວຽດນາມ.
ທາງການແຂວງຈຳປາສັກ ວາງແຜນການຈະດຶງດູດນັກທ່ອງທ່ຽວຊາວຕ່າງປະເທດ ໃຫ້ ໄດ້ເກີນກວ່າ 9 ແສນຄົນ ໃນປີທ່ອງທ່ຽວລາວ 2018 ດ້ວຍການເຊື່ອມໂຍງ ການທ່ອງ ທ່ຽວກັບ ໄທ ກຳປູເຈຍ ແລະຫວຽດນາມ ທ່ານນາງມາລາ ຈັນທະລາມ ຮອງຫົວໜ້າພະແນກຖະແຫລງຂ່າວ-ວັດທະນະທຳ ແລະ ທ່ອງທ່ຽວ ແຂວງຈຳປາສັກ ຖະແຫລງວ່າ ເປົ້າໝາຍສຳຄັນ ຂອງອຳນາດການປົກຄອງ ແຂວງຈຳປາສັກ ໃນປີທ່ອງທ່ຽວລາວ 2018 ນີ້ ຄືການດຶງດູດຊາວຕ່າງຊາດ ໃຫ້ເຂົ້າມາ ທ່ອງທ່ຽວ ໃນແຂວງຈຳປາສັກ ໃຫ້ໄດ້ຫຼາຍກວ່າ 9 ແສນຄົນ ດ້ວຍການຈັດງານເພື່ອສົ່ງ ເສີມການທ່ອງທ່ຽວໃນ 8 ກິດຈະກຳ ຊຶ່ງປະກອບດ້ວຍ ງານບຸນນະມັດສະການຜາສາດ ຫີນວັດພູ ບຸນຊ້າງບ້ານກຽດໂງ້ງ ເມືອງປະທຸມພອນ ບຸນພະເວດ ເມືອງຊະນະສົມບູນ ງານສົງການ ປີໃໝ່ລາວ ເມືອງປາກເຊ ບຸນບັ້ງໄຟ ເມືອງໂພນທອງ ງານເທດສະການ ໝາກໄມ້ສົດ ເມືອງບາຈຽງ ຄາລາວານລົດຖືບ ແລະບຸນອອກພັນຊາ ຕາມລຳດັບ ທັງນີ້ ເພື່ອເຮັດໃຫ້ສາມາດບັນລຸເປົ້າໝາຍດັ່ງກ່າວ ໄດ້ຢ່າງແທ້ຈິງນັ້ນ ທາງການແຂວງ ຈຳປາສັກ ກໍໄດ້ເສີມສ້າງການຮ່ວມມື ແລະເຊື່ອມໂຍງການທ່ອງທ່ຽວກັບປະເທດໄທ ກຳປູເຈຍ ແລະຫວຽດນາມ ທັງຍັງໄດ້ຂະຫຍາຍ ການໂຄສະນາໄປໃນສະຫະພາບ ຢູໂຣບ ອີກດ້ວຍ ດັ່ງທີ່ທ່ານນາງມາລາ ໃຫ້ການຢືນຢັນວ່າ: ໃນປັດຈຸບັນ ແຂວງຈຳປາສັກ ມີສະຖານທີ່ທ່ອງທ່ຽວ 216 ແຫ່ງ ໃນນີ້ ເປັນແຫລ່ງທ່ອງ ທ່ຽວທຳມະຊາດ 116 ແຫ່ງ ແຫລ່ງທ່ອງທ່ຽວປະວັດສາດ 40 ແຫ່ງ ແລະແຫລ່ງທ່ອງທ່ຽວ ວັດທະນະທຳ 60 ແຫ່ງ ໂດຍມີນັກທ່ອງທ່ຽວຊາວຕ່າງຊາດ ເດີນທາງເຂົ້າມາໃນແຂວງ ຈຳປາສັກ 799,054 ຄົນ ໃນປີ 2017 ເຮັດໃຫ້ພາກບໍລິການມີລາຍຮັບລວມ 123 ລ້ານ ໂດລາ ແລະຄາດວ່າ ຈະເພີ່ມຂຶ້ນເປັນ 140 ລ້ານໂດລາ ໃນປີ 2018 ນີ້ ທາງດ້ານທ່ານສົມພົງ ເດດວຽງໄຊ ປະທານສະມາຄົມທຸລະກິດທ່ອງທ່ຽວ ຢືນຢັນວ່າ ຄະນະບໍລິຫານງານ ຂອງສະມາຄົມທຸລະກິດທ່ອງທ່ຽວລາວ ຈະຈັດກິດຈະກຳ ລະດັບ ຊາດ 3 ລາຍການ ເພື່ອເປັນການສົ່ງເສີມປີການທ່ອງທ່ຽວລາວ 2018 ຊຶ່ງປະກອບດ້ວຍ ຂະບວນຄາລາວານລົດຍົນ ເພື່ອທ່ອງທ່ຽວຈາກພາກເໜືອລົງໄປຍັງພາກໃຕ້ ການຈັດ ການແຂ່ງຂັນລົດວິບາກ ແລະການທ່ອງທ່ຽວທຳມະຊາດ ແບບພັກຄ້າງຄືນ ຫຼື Camping ຢູ່ຕາມອຸດທະຍານແຫ່ງຊາດຕ່າງໆ ໃນທົ່ວປະເທດລາວ ທາງການລາວ ໄດ້ຈັດພິທີເປີດປີການທ່ອງທ່ຽວລາວ 2018 ຢາງເປັນທາງການໃນແລງ ວັນທີ 28 ຕຸລາ ທີ່ຜ່ານມາ ໂດຍຈັດຂຶ້ນໃນໂອກາດດຽວກັນ ກັບງານບຸນນະມັດສະການ ພະທາດຫລວງປະຈຳປີ 2017 ພາຍໃຕ້ເປົ້າໝາຍ ຈະດຶງດູດເອົານັກທ່ອງທ່ຽວຊາວ ຕ່າງຊາດໃຫ້ໄດ້ 5 ລ້ານຄົນ ເພື່ອເຮັດໃຫ້ພາກບໍລິການຂອງລາວ ມີລາຍຮັບເກີນກວ່າ 900 ລ້ານໂດລາ ດ້ວຍການຈັດກິດຈະກຳ ແລະງານບຸນປະເພນີຕ່າງໆ ໃນທັງ 18 ແຂວງ ທົ່ວປະເທດ ເຊັ່ນການຈັດຄາລາວານລົດທ່ອງທ່ຽວ ແຕ່ເໜືອຮອດໃຕ້ ບຸນມະໂຫລານ ການສະແດງວັດທະນະທຳພື້ນເມືອງບັນດາເຜົ່າ ການແຂ່ງລົດວິບາກ ການປີນໜ້າຜາ ການຈັດງານວັນລາວ ຢູ່ໃນຕ່າງປະເທດ ເຊັ່ນໄທ ຫວຽດນາມ ຍີ່ປຸ່ນ ເຢຍຣະມັນ ຝຣັ່ງ ແລະອັງກິດ ເປັນຕົ້ນ ທາງດ້ານທະນາຄານພັດທະນາເອເຊຍ ຫຼື ADB ລາຍງານວ່າ ນັກທ່ອງທ່ຽວຊາວຕ່າງ ຊາດ ເດີນທາງເຂົ້າມາໃນລາວ ໃນປີ 2017 ລົດລົງ 9 8 ເປີເຊັນ ທຽບໃສ່ປີ 2016 ໂດຍ ສະເພາະແມ່ນນັກທ່ອງທ່ຽວຈາກປະເທດໃນກຸ່ມອາຊຽນດ້ວຍກັນ ຖືເປັນກຸ່ມທີ່ເດີນທາງ ມາໃນລາວ ລົດລົງຫຼາຍທີ່ສຸດ ເນື່ອງຈາກຜະລິດຕະພັນການທ່ອງທ່ຽວຂອງລາວ ຍັງບໍ່ ຫລາກຫລາຍ ທັງຍັງມີຄ່າໃຊ້ຈ່າຍສູງກວ່າ ປະເທດເພື່ອນບ້ານອີກດ້ວຍ ສ່ວນສະມາຄົມວິໄຈການທ່ອງທ່ຽວອາຊຽນ ຫຼື ATRA ລາຍງານວ່າ ລາຍຮັບພາກບໍລິ ການ ແລະທ່ອງທ່ຽວຂອງລາວ ຍັງຕ່ຳກວ່າອັດຕາສະເລ່ຍຂອງອາຊຽນ ກໍຄືໃນຂະນະ ທີ່ ລາຍຮັບການທ່ອງທ່ຽວຂອງອາຊຽນ ຢູ່ທີ່ອັດຕາສະເລ່ຍ 12 ເປີເຊັນ ຂອງຍອດຜະ ລິດຕະພັນລວມພາຍໃນ ຫຼື GDP ຫາກແຕ່ວ່າ ລາຍຮັບໃນພາກການທ່ອງທ່ຽວຂອງ ລາວ ກັບຄິດເປັນອັດຕາສະເລ່ຍພຽງ 7 ເປີເຊັນ ສະນັ້ນ ເປົ້າໝາຍທີ່ຈະດຶງເອົານັກ ທ່ອງທ່ຽວຊາວຕ່າງຊາດໃຫ້ໄດ້ 5 ລ້ານຄົນໃນປີ 2018 ຈຶ່ງບໍ່ແມ່ນເລື່ອງງ່າຍ ຖ້າຫາກ ທາງການລາວ ບໍ່ສາມາດພັດທະນາຜະລິດຕະພັນການທ່ອງທ່ຽວ ແລະອຳນວຍຄວາມ ສະດວກໃຫ້ເປັນທີ່ຍອມຮັບ ຂອງນັກທ່ອງທ່ຽວໄດ້ຢ່າງແທ້ຈິງ